App Store รายได้เท่าไร?
คำว่าแอปพลิเคชัน ทุกคนอาจจะไม่เคยคิดว่า คำนี้ได้เป็นส่วนหนึ่งในชีวิตของเราไปเรียบร้อยแล้ว และหากพูดถึงร้านขายแอปชั้นนำของโลก ก็คงจะหนีไม่พ้น “App Store” สินค้าที่ดูจับต้องไม่ได้ ล่องลอยอยู่ในอากาศ แต่รู้หรือไม่ว่า ร้านค้านี้มีรายได้สูงกว่าร้านที่ขายสินค้าจริงๆ เสียอีก เรื่องราวนี้เป็นอย่างไร ลงทุนแมนจะเล่าให้ฟัง
9 ส.ค. 2561

App Store รายได้เท่าไร? / โดย ลงทุนแมน
คำว่าแอปพลิเคชัน ทุกคนอาจจะไม่เคยคิดว่า
คำนี้ได้เป็นส่วนหนึ่งในชีวิตของเราไปเรียบร้อยแล้ว
และหากพูดถึงร้านขายแอปชั้นนำของโลก
ก็คงจะหนีไม่พ้น “App Store”
สินค้าที่ดูจับต้องไม่ได้ ล่องลอยอยู่ในอากาศ
แต่รู้หรือไม่ว่า ร้านค้านี้มีรายได้สูงกว่าร้านที่ขายสินค้าจริงๆ เสียอีก
เรื่องราวนี้เป็นอย่างไร ลงทุนแมนจะเล่าให้ฟัง
App Store คือ โปรแกรมของบริษัท Apple ที่มีไว้เพื่อวางจำหน่ายแอปพลิเคชันบนระบบปฏิบัติการ iOS เช่น iPhone, iPad โดยมีให้เลือกดาวน์โหลดทั้งแบบฟรีและเสียเงิน
โปรแกรมนี้ได้เปิดใช้งานอย่างเป็นทางการ เมื่อ 10 กรกฎาคม 2008 พร้อมกับการเปิดตัว iPhone 3G
เราอาจจะนึกไม่ถึงว่า เริ่มแรกมีแอปพลิเคชันให้ใช้งานใน App Store เพียง 500 แอปเท่านั้น
ผ่านมาถึงปัจจุบัน App Store มีสินค้าทั้งหมด 2.2 ล้านแอป รวมแล้วมีการดาวน์โหลดไปทั้งสิ้น 1.7 แสนล้านครั้ง และมีการใช้จ่ายเงินซื้อแอปไปราว 4.3 ล้านล้านบาท ในช่วงตลอด 10 ปีที่ผ่านมา
ถ้าถามว่าแอปพลิเคชันอะไรที่คนทั่วโลก ดาวน์โหลดไปใช้งานมากที่สุด
คำตอบก็คือ 1. Facebook 2. Messenger 3. YouTube 4. Instagram 5. WhatsApp และ 6. Google Maps
4 อันดับในนี้เป็นของบริษัทที่ชื่อว่า Facebook และอีก 2 อันดับเป็นของบริษัท Google
จะเห็นได้ว่าทั้งตัว Apple, Facebook และ Google เองก็เป็นบริษัทที่มีมูลค่ามากสุดใน 5 อันดับแรกของโลก เรื่องนี้ก็คงเป็นเพราะทั้ง 3 บริษัทนี้ มีอิทธิพลต่อชีวิตประจำวันของคนสมัยนี้อย่างแท้จริง
แล้วตอนนี้ App Store มีรายได้เท่าไร?
ก่อนอื่นมาลองดู รายได้ของบริษัท Apple ในปี 2017
บริษัท Apple มีรายได้รวม 7.6 ล้านล้านบาท ซึ่งมีสัดส่วนรายได้ดังนี้
4.7 ล้านล้านบาท (62%) มาจาก iPhone
1.0 ล้านล้านบาท (13%) มาจาก บริการ เช่น App Store, iCloud, Apple Pay
0.9 ล้านล้านบาท (12%) มาจาก Mac
0.6 ล้านล้านบาท (8%) มาจาก iPad
0.4 ล้านล้านบาท (5%) มาจาก ผลิตภัณฑ์อื่นๆ เช่น Apple Watch, AirPods
จะเห็นว่า รายได้ที่สำคัญของบริษัท รองลงมาจากสินค้าหลักอย่าง iPhone คือบริการต่างๆ ที่เกี่ยวข้องกับ iPhone
และ รายได้ของ App Store มีสัดส่วนราว 1 ใน 3 ของกลุ่มดังกล่าว
หากมาเจาะลึกเฉพาะส่วนของ App Store จะพบว่า มีการเติบโตอย่างต่อเนื่อง
ที่น่าสนใจคือ รูปแบบของการทำธุรกิจของ App Store จะเป็นโมเดลการแบ่งรายได้
ทุกๆ รายได้ 100 บาท ที่เกิดขึ้นบน App Store Apple จะได้ส่วนแบ่งราว 30 บาท
ปี 2015 รายได้ 6.7 แสนล้านบาท โดยเจ้าของแอปได้ 4.7 แสนล้านบาท Apple ได้ 2.0 แสนล้านบาท
ปี 2016 รายได้ 1.0 ล้านล้านบาท โดยเจ้าของแอปได้ 6.7 แสนล้านบาท Apple ได้ 3.3 แสนล้านบาท
ปี 2017 รายได้ 1.3 ล้านล้านบาท โดยเจ้าของแอปได้ 8.9 แสนล้านบาท Apple ได้ 3.8 แสนล้านบาท
แล้วถ้า App Store เทียบกับ Google Play หล่ะ เป็นอย่างไร?
เมื่อเทียบกับคู่แข่งโดยตรงอย่าง Google Play ซึ่งเป็นร้านค้าบนระบบปฏิบัติการ Android นั้นมีรายได้ 6.7 แสนล้านบาท หรือน้อยกว่า App Store เกือบสองเท่า
นอกจากนี้ หากไปเทียบกับบริษัทที่ดำเนินธุรกิจขายสินค้าจริงๆ แล้ว App Store มีรายได้สูงกว่าบางร้านเสียอีก เช่น McDonald’s หรือ Starbucks ที่ทั้งคู่มียอดขายราว 7.6 แสนล้านบาท
หรือถ้าเทียบกับบริษัทในตลาดหลักทรัพย์แห่งประเทศไทย App Store จะมีรายได้เป็นอันดับที่ 2 รองจาก ปตท. แค่รายเดียว และสูงกว่า ร้านขายสินค้าจริงๆ ของบ้านเรา อย่าง 7-11 หรือ Makro
ปัจจัยที่ทำให้ยอดขายของร้านเติบโต ก็คือการเข้ามามีอิทธิพลของสมาร์ตโฟนต่อการใช้ชีวิตประจำวัน ไม่ว่าจะทำอะไร ก็ต้องผ่านสมาร์ตโฟน ทำให้มีคนยอมจ่ายเงินในการซื้อแอปพลิเคชันต่างๆ มากขึ้น
บางคนบอกว่าแอปพลิเคชันส่วนใหญ่จะเล่นฟรี
แล้วแอปพลิเคชันอะไรทำรายได้มากสุด?
หากไปดู อันดับแอปพลิเคชันที่มียอดใช้จ่ายสูงที่สุด มาจาก แอปที่ต้องสมัครสมาชิก เพื่อดูคอนเทนต์ ออนไลน์ เช่น Netflix (อันดับ 1), Spotify (อันดับ 2), Tencent Video (อันดับ 4), HBO Now (อันดับ 8)
หรือแอปที่เกี่ยวข้องกับการติดต่อสื่อสาร เช่น Tinder (อันดับ 5), Line (อันดับ 6) เป็นต้น
เรื่องราวนี้ให้แง่คิดว่า
แม้เราจะมีสินค้าหลักที่ดูดีพร้อมทุกอย่าง แต่จริงๆ แล้ว สินค้าเสริมก็เป็นอีกปัจจัยหนึ่ง ที่จำเป็นต่อการเติบโตของสินค้าหลัก
เหมือนที่ iPhone หรือ บรรดาสมาร์ตโฟนต่างๆ คงไม่ได้มีการใช้งานอย่างมีประสิทธิภาพสูงสุด
หากไม่มีเหล่าแอปพลิเคชันที่มาช่วยเติมเต็มการใช้งาน
ดังนั้นการพัฒนาร้านขายแอปพลิเคชัน จึงมีส่วนต่อยอดขายสมาร์ตโฟน อย่างปฏิเสธไม่ได้
และถ้าถามว่าในอนาคต App Store ที่เป็นเหมือนร้านที่อยู่ในโลกเสมือน จะใหญ่ขึ้นอีกไหม
เมื่อดูจากแนวโน้มการเติบโตของรายได้แล้ว
ก็คงต้องตอบว่า รายได้น่าจะเพิ่มขึ้นอีกมาก
มากจน ห้างสรรพสินค้าในโลกจริงคงต้องมองตาปริบๆ เลยทีเดียว..
----------------------
App Store อยู่ในไอโฟน บทความโดนๆ อยู่ในบล็อกดิท
โหลดแอปพลิเคชันลงทุนแมน V2.5 ได้ที่ 
 ฟรีทั้ง iOS และ android
แอปพลิเคชัน blockdit ไม่ได้มีแต่เรื่องลงทุน เรื่องการ์ตูนก็มีนะ
----------------------
Reference
-
-Annual Report Apple
-
-
-
[8879].